सुल्तानपुर घोष थानाक्षेत्र के दुर्जनीपुर सेमौरी गांव निवासी फूलंचद्र ने अपनी बेटी मंजू देवी की शादी तीन मार्च 2012 को करने जा रहे थे। उनकी बेटी का पड़ोसी मुस्ताक से प्रेम संबंध था। पिता को यह जानकारी हुई तो उन्होंने विरोध जताया। आरोप है कि इसी के चलते फूलचंद्र की पत्नी चंदा देवी, पुत्री मंजू देवी एवं प्रेमी मुस्ताक और नसीम ने मिलकर दो मार्च 2012 की सुबह चार बजे हत्या कर दी। हत्या के बाद बीमारी से मौत बताकर शव को दफना दिया गया। मामला वहीं दबा रहता लेकिन अचानक मंजू देवी ने शादी से इंकार कर दिया जिससे मृतक के भाई अशोक कुमार मौर्य को शक हुआ। ग्रामीणों से मामले की जानकारी हुई तो उसने डीएम को तहरीर दी। डीएम के आदेश पर शव को कब्र से खुदवाकर निकलवाया गया और पोस्टमार्टम हुआ जिस पर हत्या की पुष्टि हुई। इस पर मां-बेटी को गिरफ्तार कर लिया गया। मृतक की पत्नी चंदा देवी ने शनिवार को जमानत के लिए याचिका दाखिल की। जिला एवं सत्र न्यायाधीश शुभेंद्र कुमार ने जिला शासकीय अधिवक्ता चंद्रपाल मौर्य और सहायक शासकीय अधिवक्ता अनिल दुबे द्वारा पेश किए गए साक्ष्यों के आधार पर जमानत याचिका को खारिज कर दिया।